Gedagte vir die dag: Dink met dank – my lewensverhaal, wat nou?    Argieffoto Leer ons ons dae só gebruik dat ons wysheid kan bekom. (Psalm 90:12) Dis selde dat ons oor die geheelbeeld van ons lewensloop dink. Gewoonlik is ons te besig om in volle vaart te lewe en is daar nie tyd vir dink nie. Maar in die afgelope weke se dagstukkies het ons daaroor nagedink. Wat nou? Beroemde mense kry ’n biografie, ’n dik boek wat hulle lof besing. Ons gewone mense voel dat ons maar net verdwyn en ons word stof, soos Psalm 90:3 sê. Maar daar is ’n opdrag in Psalm 90:12 wat ons moet afhandel voordat ons verdwyn. Dit is om die wysheid wat jy versamel het te bekyk. As ek nie beroemd genoeg is om ’n biografie te kry nie, moet ek dus maar self een skryf. Hierdie vers gee ons die opdrag om wysheid te leer tot op ons laaste dag. Wysheid kom deur nadenke. Nadenke kom die beste deur te skryf. Daarom is dit nodig om ’n joernaal (enige skryfboek) te kry en daagliks jou gedagtes oor jou lewe tóé en nóú neer te skryf. Dit word nie gepubliseer nie, maar dis kosbaar. Skryf Psalm 90:12 voor in jou joernaal.